Hier's bietjie goeie nuus tydens die staat van inperking - AfriForum
Hier's bietjie goeie nuus tydens die staat van inperking
Die Afrikaanse hoëronderwysinstelling Akademia het vandag aangekondig dat 'n paar opwindende nuwe kwalifikasies vanaf 2021 aangebied word.
Die kwalifikasies sluit onder meer die instelling se eerste nagraadse kwalifikasies en 'n eerste program-aanbod vanuit die fakulteit opvoedkunde in.
Die word ook op die instelling se nauurse onderrigmodel aangebied wat dit ideaal vir werkendes maak wat verder wil studeer.
Die nagraadse kwalifikasies bou die fakulteit ekonomiese en bestuurswetenskappe verder uit, en bied aan Afrikaanse studente die geleentheid om studies voort te sit met 'n nagraadse diploma in belasting of 'n nagraadse diploma in bestuursrekeningkunde.
Die eerste kwalifikasie in opvoedkunde is 'n nagraadse onderwyssertifikaat (NGOS) vir senior fase en verdere onderwys en opleiding.
Akademia is trots op hierdie eerstes vir die instelling. "Nadat 'n deeglike akkreditasieproses by die Raad op Hoër Onderwys voltooi is, kan hierdie drie kwalifikasies vanaf volgende jaar oor 'n landwye netwerk van studiesentrums in Suid-Afrika en in Windhoek aangebied word," sê Marthinus Visser, besturende direkteur by Akademia.
"Afrikaanse studente wat 'n voorgraadse kwalifikasie in die toepaslike rigtings voltooi het, kan nou hulle loopbaanmoontlikhede uitbrei deur verder te studeer om in een van hierdie drie rigtings te spesialiseer – en boonop kan hulle die studies in hul moedertaal doen," sê Visser.
Volgens Visser dien die nagraadse diploma in bestuursrekeningkunde as 'n aanvullende studiemoontlikheid tot Akademia se bestaande BCom-kwalifikasie. Hierdie nagraadse diploma bied die nodige voorbereiding om toelating tot die Chartered Institute of Management Accountants (CIMA) se finale eksamens op strategiese vlak te vergemaklik. Na voltooiing van die CIMA-eksamens en -vereistes kan studente as geoktrooieerde bestuurrekenmeesters kwalifiseer.
"Akademia se nagraadse diploma in belasting bied die ideale geleentheid vir studente wat reeds 'n voorgraadse kwalifikasie in 'n rekeningkundige veld voltooi het en in belasting wil spesialiseer," meen Visser.
Hierdie kwalifikasie stel studente in staat om die belangrike taak van organisatoriese en individuele nakoming van die vereistes van die Suid-Afrikaanse Inkomstediens en die Nasionale Tesourie te verseker.
Post Tags:	#Afrikaans#Akademia#Solidariteit Beweging#Studies
Terwyl AfriForum vandeesweek aangekondig het dat Julius Malema, leier van die EFF, steeds in sy visier is oor drie sake…